Zonja e parë Laura Bush njofton një financim të ri për luftën kundër Sidës në Nigeri
Zonja Bush dhuroi ilaçe anti-retrovirale për të ndihmuar përpjekjet e spitalit Shën Mëri për të ndaluar transmetimin e sëmundjes nga në
Zonja e parë e Shteteve të Bashkuara, Laura Bush gjatë vizitës në Nigeri njoftoi një program prej 163 milionë dollarësh për parandalimin e Sidës në këtë vend, ku 5% e popullatës së rritur është e infektuar me virusin HIV, që shkakton Sidën. Zonja Bush foli sot me gazetarët rreth programit në spitalin katolik të Shën Marisë pranë kryeqytetit Abuja, ku ajo u takua me punonjës të shëndetësisë dhe pacientët me Sidë. Zonja e parë po zhvillon një turne katër ditor në Afrikën Perëndimore që përfshiu ndalesa në Gana dhe Liberi. Zonja Bush dhuroi gjithashtu ilaçe anti-retrovirale për të ndihmuar përpjekjet e spitalit për të ndaluar transmetimin e sëmundjes nga nëna tek foshnja. Faith Uche është diagnostikuar me virusin HIV që nga viti 2003. Por me ndihmën e spitalit fëmijët e saj kanë lindur pa virusin HIV. Ajo i tha zonjës Bush se ishte e frikësuar kur mësoi se ishte e infektuar, e trembur se do të vdiste ditën tjetër. Përkundrazi, ajo dhe burri i saj Sani i cili është pa virusin HIV janë pjesë e një grupi këshillues për çiftet e prekura nga sëmundja tha ajo. Zonja Bush falenderoi Faith Uche-n që tregoi historinë e bashkëshortit të saj si një shembull i mirë për nigerianët: Zonja Bush tha se parandalimi i kalimit të virusit nga nëna tek foshnja është veçanërisht i rëndësishëm në luftën ndaj sëmundjes pasi mbron gjeneratën e ardhshme. Mbështetja e Shteteve të Bashkuara për spitalin e Shën Mërisë përfshin 500 mijë dollarë për keshillime, analiza dhe terapi anti-retrovirale dhe kujdes në shtëpi.